પ્રિયંકા સહેજ નાજુક અને નમણી, બી.કોમ. સુધી ભણેલી છે. એણે કોમ્પ્યુટર પ્રોગ્રામિંગ પણ કરેલું છે. એ સ્કૂલમાં ભણતી હતી ત્યારથી એને એક નાનકડો દોસ્ત હતો. એના દોસ્તનું નામ ભાવિન છે. છેક હાયર સેકન્ડરી સુધી બેઉ સાથે જ ભણ્યાં, પરંતુ કોલેજ પ્રવેશ તેમને અલગ અલગ કોલેજમાં મળ્યો. કોલેજ જુદી મળી પરંતુ દોસ્તી તેમની કાયમ રહી. સમયાંતરે મિત્રતા વધુ પ્રગાઢ બની અને સંબંધો જ્યારે ગાઢ બને છે ત્યારે નાની નાની વાતોમાં રિસામણાં-મનામણાં પણ શરૂ થાય છે. બેઉ કદીક હક્કથી એકબીજા સાથે ઝઘડી પણ પડતાં. લડતાં-ઝઘડતાં બેઉ ક્રમશ : સંવેદનાના સંબંધોથી જકડાઈ ચૂક્યાં હતાં.